เฟดนิ่งเฉย ดันเงินบาทแข็งอีกครั้ง
โดย...อัญชลี ซิงห์ ผู้ชำนาญการ
2 พ.ค. 2559

โดย...อัญชลี ซิงห์ ผู้ชำนาญการ
สายงานธุรกิจตลาดทุน ธนาคารกสิกรไทย มองว่าเงินบาทจะเคลื่อนไหวในกรอบ 34.75-35.10 แข็งค่าขึ้นจากกรอบ 34.90-35.20 ในสัปดาห์ที่แล้ว เนื่องจากในสัปดาห์นี้จะมีตัวเลขสหรัฐออกมามากอาจทำให้ค่าเงินผันผวนมากขึ้น แต่เงินบาทยังเป็นแนวโน้มเข็งค่าขึ้น เนื่องจากการประชุมของธนาคารกลางสหรัฐ (เฟด) ในสัปดาห์ก่อนทำให้นักลงทุนที่อยากเข้าซื้อเงินเหรียญสหรัฐต้องผิดหวัง โดยเฟดไม่ยอมให้คำมั่นสัญญาว่าจะขึ้นดอกเบี้ยเร็วๆ นี้ แต่กลับส่งสัญญาณอยากรอดูตัวเลขเศรษฐกิจก่อน ทำให้นักลงทุนยังคงขายเงินเหรียญสหรัฐออกมา โดยสัปดาห์นี้ปัจจัยสำคัญที่สุด คือ ตัวเลขการจ้างงานนอกภาคเกษตรของสหรัฐที่จะออกมาในวันศุกร์ ซึ่งตลาดมองว่าจะมีการจ้างงานเพิ่มขึ้นต่อเนื่อง 2 แสนตำแหน่ง นอกจากนี้เราจะได้ฟังความคิดเห็นของประธานเฟดสาขาต่างๆ เกี่ยวกับช่วงเวลาที่เฟดควรปรับขึ้นดอกเบี้ย ทั้งนี้เฟดจะประชุมครั้งต่อไปช่วงกลางเดือน มิ.ย. ดังนั้นเราจึงมองว่าเงินบาทยังสามารถแข็งค่าได้อีกตามแรงเก็งกำไรของนักลงทุนต่างชาติ
เงินบาทเปิดตลาดที่ 35.10 และแข็งค่าขึ้นตามการเคลื่อนไหวของสกุลเงินในภูมิภาคเอเชีย เนื่องจากเงินเหรียญสหรัฐปรับอ่อนค่าลงหลังจากที่เฟดตัดสินใจคงดอกเบี้ยนโยบาย ประกอบกับตัวเลขเศรษฐกิจของสหรัฐออกมาไม่ดีนัก จีดีพีของสหรัฐสะท้อนว่าเศรษฐกิจของสหรัฐเติบโตชะลอลงในไตรมาสแรก โดยขยายตัวเพียง 0.5% เท่านั้น เมื่อเทียบกับไตรมาส 4 ของปีก่อนที่โตได้ถึง 1.4% ทำให้เงินเหรียญสหรัฐอ่อนค่าลงแรง และหนุนให้ราคาน้ำมันปรับขึ้นมาทำระดับสูงสุดในรอบปีนี้ด้วยเช่นกัน โดยราคาน้ำมันปรับขึ้นถึง 8% ในสัปดาห์นี้ และหนุนสกุลเงินเอเชียให้ปรับแข็งค่าขึ้น ส่งผลให้เงินบาทแข็งค่าต่ำกว่าระดับ 35.00 มาปิดตลาดที่ 34.91 (เวลา 17.00 น.ของวันศุกร์)
เงินเยนเปิดตลาดที่ระดับ 111.54 และแข็งค่าขึ้น 3.8% เทียบกับเงินเหรียญสหรัฐ แข็งค่ามากที่สุดในบรรดาสกุลเงินเอเชีย หลังจากธนาคารกลางของญี่ปุ่นตัดสินใจคงนโยบายการเงินในการประชุมสัปดาห์ก่อน ทำให้นักลงทุนประหลาดใจ เนื่องจากนักลงทุนครึ่งหนึ่งมองว่าธนาคารกลางของญี่ปุ่นอาจผ่อนคลายนโยบายการเงินเพิ่มเติม เนื่องจากเงินเยนแข็งค่ามากที่สุดในรอบ 14 เดือน จนทำให้รัฐบาลญี่ปุ่นออกมากดดันธนาคารกลางญี่ปุ่นเป็นจำนวนมากในช่วงที่ผ่านมา ทั้งนี้ผลการสำรวจของ Bloomberg สะท้อนว่านักวิเคราะห์ 23 จาก 41 ท่าน เห็นธนาคารกลางญี่ปุ่นจะผ่อนคลายนโยบายการเงินเพิ่มเติมในการประชุมที่ผ่านมา ทำให้เงินเยนปิดตลาดที่ 107.32
เงินยูโรเปิดตลาดที่ 1.1228 และปรับอ่อนค่าลงในช่วงต้นสัปดาห์ก่อน หลังผลการประชุมธนาคารกลางยุโรป วันที่ 21 เม.ย. ทำให้นักลงทุนเชื่อว่าธนาคารกลางยุโรปอาจไม่ลดดอกเบี้ยลงอีก นอกจากนี้ Benoît Coeuré หนึ่งในคณะกรรมการนโยบายการเงินของธนาคารกลางยุโรปเห็นว่าการแข็งค่าขึ้นของเงินยูโรไม่มีผลกระทบต่อประสิทธิภาพของนโยบายการเงิน ทำให้เงินยูโรปรับแข็งค่าขึ้นเมื่อเทียบกับเงินเหรียญสหรัฐมาปิดตลาดที่ 1.1379
สัปดาห์สุดท้ายของเดือน เม.ย. ปริมาณการออกหุ้นกู้ค่อนข้างคึกคัก มีการออกหุ้นกู้ของบริษัทต่างๆ ขณะที่หุ้นกู้ในตลาดรองมีอัตราผลตอบแทนปรับเพิ่มขึ้น โดยเฉพาะหุ้นกู้รุ่นอายุมากกว่า 10 ปี ปรับเพิ่มขึ้นกว่า 10 bps แม้ว่าเฟดจะชะลอการขึ้นอัตราดอกเบี้ยในการประชุมครั้งล่าสุด 
สิ้นสุดสัปดาห์อัตราผลตอบแทนของหุ้นกู้ที่มีอันดับความน่าเชื่อถือ AAA รุ่นอายุ 3 ปี เพิ่มขึ้น 3 bps อยู่ที่ 1.71% คิดเป็น Spread 28 bps รุ่นอายุ 5 ปี เพิ่มขึ้น 2 bps อยู่ที่ 1.91% คิดเป็น Spread 37 bps รุ่นอายุ 10 ปี ไม่เปลี่ยนแปลง อยู่ที่ 2.28% คิดเป็น Spread 48 bps